<classify> RAIS mstaafu wa Awamu ya Nne, Jakaya Kikwete ametaka kuanzishwa mjadala wa kutenganisha kada ya uuguzi na ukunga ili kunusuru maisha ya wajawazito na watoto wachanga chini ya miaka mitano.Amesema hayo mjini Kibaha mkoani Pwani juzi wakati wa mahafali ya Chuo cha Afya na Sayansi Shirikishi Kibaha na maadhimisho ya miaka 50 ya chuo hicho tangu kuanzishwa kwake na kuwaaga wastaafu wa Kurugenzi ya Afya ya Shirika la Elimu Kibaha KEC ambao ni wamiliki wa chuo hicho.Kikwete alisema wakunga wana uwezo wa kunusuru maisha ya makundi hayo kwa theluthi mbili hivyo kuna haja ya kutenganisha kada hizi ili kuongeza ufanisi wa kazi hizo katika sekta ya afya nchini.Nafikiri umefika wakati kuwa na mjadala wa kutenganisha kada hizi ambapo wauguzi wangefanya baadhi ya kazi na wakunga wangekuwa na majukumu ya masuala ya uzalishaji, alisema Kikwete.Alisema anafikiri kuwa wakunga wakianza kujifunza masomo ya ukunga pekee itawasaidia kupata uzoefu kuliko ilivyo sasa wanasoma masomo ya uuguzi na ukunga.Upungufu wa wakunga ni mkubwa na ndiyo chanzo cha tatizo linalosababisha vifo vya akina mama na watoto hasa wachanga na ili kulikabili ni njia hiyo ambapo baadhi ya nchi zilizofanikiwa kukabili tatizo hilo walitenganisha kada hizo, alisema Kikwete.Aidha, alisema watu walioko kwenye taaluma ya afya wafanye utafiti na kuangalia kama lina manufaa ili lifanyiwe kazi kunusuru akinamama na watoto.Tuna changamoto kubwa kwani wauguzi wanahudumia wagonjwa 23,000 kwa mwaka huku daktari anahudumia wagonjwa 30,000 huku nchi zilizoendelea hawazidi wagonjwa 500 kwa mwaka hivyo kuna haja ya kuongeza kozi zaidi, alisema Kikwete.Aliwataka wananchi kuwa na tabia ya kupima afya ili kujua afya zao na kupata matibabu mapema kabla ugonjwa haujashambulia mwili hivyo kushindwa kutibu.Akimkaribisha Rais mstaafu, Mkuu wa Wilaya ya Kibaha, Assumpter Mshama ambaye alimwakilisha Mkuu wa Mkoa wa Pwani, alisema wahitimu hao wanapaswa kuachana na vitendo vya rushwa.Mshama alisema baadhi ya wahudumu wa afya wamekuwa wakikiuka maadili ya kazi zao hali inayosababisha malalamiko hivyo wazingatie kanuni na taratibu za kazi zao za kuhudumia wananchi.Akisoma risala ya wahitimu kwa niaba ya wenzake, Meri Mbutu alisema chuo kina changamoto mbalimbali ikiwamo ya uchache wa majengo ya madarasa na maabara na mabweni na bwalo ni chakavu.Mbutu alisema kozi za uuguzi na ukunga na huduma ya jamii zinafundishiwa kwenye Hospitali ya Rufaa ya Mkoa wa Pwani, Tumbi na vifaa vya kufundishia ni vichache.Akisoma risala ya wastaafu wa kada ya afya kwenye Shirika la Elimu Kibaha, Dk Magdalena Mangi alisema wakiwa kazini walikutana na changamoto mbalimbali ikiwamo upungufu wa vifaa tiba na dawa. Dk Mangi alisema wanaiomba serikali kuwaandalia stahiki za wastaafu mapema mara wanapostaafu ili waendeshe maisha yao mara wanapofikia hatua hiyo.Mkuu wa chuo hicho, Maria Manase alisema anaomba chuo hicho kupitia Kurugenzi ya Afya kukarabati miundombinu ili kukabili changamoto.Manase alisema chuo hicho kilianza mwaka 1968 kama chuo cha waganga wasaidizi na mwaka 1994 kilianzisha kozi ya ofisa tabibu ngazi ya stashahada na mwaka 2015 waliongeza kozi za uuguzi na ukunga na afya ya jamii ngazi ya cheti na wanachuo 287 walihitimu mafunzo hayo.  <topic>: kitaifa 